บัวหลวงรับปีนี้กองหุ้นแพ้ตลาด เหตุไม่กล้าทุ่มลงทุนเต็มพอร์ต
โพสต์ทูเดย์ &#8212; &#8220;วรวรรณ&#8221; ยอมรับผลงานกองทุนหุ้นบลจ.บัวหลวง ตามตลาดไม่ทัน เหตุกลัวพื้นฐานไม่แกร่ง ลั่นลงหุ้นเต็มพอร์ต มั่นใจเศรษฐกิจฟื้น
23 ก.ย. 2552

โพสต์ทูเดย์ — “วรวรรณ” ยอมรับผลงานกองทุนหุ้นบลจ.บัวหลวง ตามตลาดไม่ทัน เหตุกลัวพื้นฐานไม่แกร่ง ลั่นลงหุ้นเต็มพอร์ต มั่นใจเศรษฐกิจฟื้น
นางวรวรรณ ธาราภูมิ กรรมการผู้จัดการ บริษัทหลักทรัพย์จัดการกองทุนรวม (บลจ.) บัวหลวง เปิดเผยยอมรับว่า ในปีนี้ผลการดำเนินงานกองทุนหุ้นของบลจ.บัวหลวง ออกมาต่ำกว่าดัชนีหุ้นตลาดหลักทรัพย์ เนื่องจากช่วงที่ผ่านมาปรับลดสัดส่วนการถือหุ้นเหลือเพียง 65-70% เท่านั้น เพราะเห็นว่าปัจจัยพื้นฐานของเศรษฐกิจและตลาดหุ้นยังไม่แข็งแกร่ง
“ในตอนนั้นเราเห็นว่ามีกระแสเงินจากต่างชาติไหลเข้ามาในตลาด แต่จากการวิเคราะห์ด้วยปัจจัยพื้นฐานเห็นว่ายังไม่ดี เพราะฉะนั้นปีนี้ต้องทำใจว่า ผลการดำเนินงานที่ออกมาคงจะสู้คู่แข่งไม่ได้ โดยตั้งแต่ต้นปีตลาดหุ้นบวกไป 50-60% แต่ของเราบวกแค่ 40% กว่าเท่านั้น” นางวรวรรณ กล่าว
อย่างไรก็ตาม นางวรวรรณ กล่าวว่า ในขณะนี้เริ่มเห็นสัญญาณการฟื้นตัวทางเศรษฐกิจแล้ว ทำให้ปัจจัยพื้นฐานของตลาดหุ้นอยู่ในทิศทางที่ดี บลจ.บัวหลวง จึงเพิ่มน้ำหนักการลงทุนในหุ้นขึ้นมาเป็น 88-90% แล้ว โดยให้น้ำหนักการลงทุนในหุ้นกลุ่มธนาคารมากที่สุด และรองมาเป็นพลังงาน
“น้ำหนักการลงทุนในปัจจุบันถือว่าเต็มที่แล้ว แต่หากมองมูลค่าหุ้นจะเห็นว่า หุ้นบางตัวเริ่มมีราคาแพงไปแล้ว เพราะฉะนั้นต้องเลือกลงทุน เช่น หุ้นกลุ่มเหล็ก ที่เราถืออยู่ก็เป็นการลงทุนตามวัฏจักรไม่ได้ถือลงทุนระยะยาว และปรับสัดส่วนการลงทุนตามภาวะตลาด เพราะในตอนนี้ตลาดมีการเปลี่ยนแปลงเร็ว” นางวรวรรณ กล่าว
อย่างไรก็ตาม ไม่อยากให้นักลงทุนมองผลตอบแทนระยะสั้นแค่เพียงปีนี้ แต่อยากให้มองระยะยาว 3-5 ปี เพราะเชื่อว่าผลตอบแทนยังชนะดัชนีหุ้นอยู่ สำหรับเงินทุนจากต่างประเทศที่เข้ามาลงทุนในภูมิภาคเอเชีย รวมทั้งประเทศไทย ไม่ว่าจะเป็นเม็ดเงินจากกองทุนบำเหน็จบำนาญ หรือกองทุนเพื่อการเก็งกำไร จากต่างประเทศที่เข้ามาลงทุนในประเทศนั้น ส่วนใหญ่จะเป็นการลงทุนที่จะซื้อขายทำกำไรระยะสั้น 
“แนวโน้มของเงินลงทุนจากต่างชาติน่าจะยังมีเข้ามาต่อเนื่อง แต่พฤติกรรมของนักลงทุนต่างชาติจะเปลี่ยนไป โดยจะซื้อขายระยะสั้นลง เขาพร้อมจะขายเมื่อได้กำไร แต่จะยังไม่ได้เอาเงินออกไปนอกประเทศ” นางวรวรรณ กล่าว
นอกจากนี้ นางวรวรรณ ยังกล่าวว่า สัญญาณที่บ่งชี้ถึงการฟื้นตัวของเศรษฐกิจไทยมี 8 ประการ คือ ความเชื่อมั่นผู้บริโภค การลงทุนภาคเอกชน การส่งออก อัตราการจ้างงาน การใช้ไฟฟ้าในภาคธุรกิจ การโฆษณา สินเชื่อภาคเอกชน และสินเชื่อบุคคลที่มียอดค้างชำระลดลง
“ปัจจัยเสี่ยงสำคัญของเศรษฐกิจไทยในขณะนี้มีเพียงปัจจัยเดียว คือ การเมือง ที่จะบอกว่าเศรษฐกิจจะเดินหน้าต่อไปได้หรือไม่ ถ้าการเมืองนิ่ง ไม่ว่าจะเกิดเหตุการณ์อะไรขึ้น แต่ถ้ารัฐบาลยังสามารถบริหารประเทศต่อไปได้ก็ไม่มีอะไรที่เลวร้ายไปกว่านี้แล้ว” นางวรวรรณ กล่าว
สำหรับแผนงานของบลจ.บัวหลวง ในขณะนี้อยู่ระหว่างเตรียมยื่นสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อขอจัดตั้งกองทุนรวมอสังหาริมทรัพย์ ลงทุนในโกดังสินค้า ประเภทมีกรรมสิทธิ์ ขนาดกองทุน 1,500 ล้านบาท มีการรับประกันผลตอบแทนและมีธนาคารกรุงเทพค้ำประกันผลตอบแทนให้อีกด้วย โดยคาดว่าจะขายได้เดือนพ.ย.นี้